افریقا بیرلیگی‌نین افریقا بوینوزو خصوصی نوماینده‌سی اولوسگون اوباسانجو اتیوپیا-نین شیمالیندا اوردو ایله عصیانچی‌لار آراسیندا 2 ایلدیر داوام ائدن قارشیدورمادا 600 مینه یاخین اینسانین حیاتینی ایتیردیگینی تخمین ائتدیک‌لرینی بیلدیریب.
اینگیلیس " فایننشال تایمز" قزئتینه آچیقلاما وئرن خصوصی نوماینده و کئچمیش نیجریه پرزیدنتی اولوسگون اوباسانجو آرابولوجولاری ایله هر گون اورتا حسابلا 1000 اینسانین حیاتینی ایتیردیگی محاربنی دایاندیردیق‌لارینی وورغولایا‌راق، ساواش مدتینده 600 مینه یاخین اینسانین حیاتینی ایتیردیگینی تخمین ائتدیک‌لرینی ایفاده ائدیب.
توققوشما‌لاردا نئچه نفرین اؤلدوگونه دایر رسمی معلومات اولماسا دا، تیگرای حادثه‌لرینی ایزله‌ین بلژیک گنت اونیورسیته‌سی‌نین تدقیقاتچی‌لارینا گؤره، جبهه‌ده 200-300 مین، یاشاییش منطقه‌لرینده ایسه 300-400 مین دینج ساکین هلاک اولوب.
قئید ائدک کی، تیگرای خالق آزادلیق جبهه‌سی‌نین (TPLF) آغیر سلاح‌لارینی اتیوپیا اوردوسونا تحویل وئرمه‌سیندن سونرا آمهارا ایالتی‌نین قوشون‌لاری کئچن هفته تیگرای‌دان گئری چکیلیب.
تیگرای خالق آزادلیق جبهه‌سی همچنین محاربه زامانی اینسان حاق‌لارینی پوزماقدا اتهام اولونان آمهارا و اریتره قوه‌لری‌نین تیگرای‌دان چیخاریلماسینی طلب ائدیب.
میللی اوردو ایله تیگرای خالق آزادلیق جبهه‌سی آراسیندا 2020-جی ایلین نوامبریندا باشلایان قارشیدورما‌لار دوز 2 ایل سونرا، 2022-جی ایلین نوامبریندا الده ائدیلن راضیلاشما ایله سونا چاتیب. اتیوپیا اوردوسو ترک سیلاح ائتمه‌یه راضی‌لاشان تیگرای خالق آزادلیق جبهه‌س-نی ترور تشکیلات‌لاری سیاهی‌سیندان چیخاراجاغینی آچیقلاییب.
